钦定古今图书集成/明伦汇编/氏族典/第170卷 > 颜衎
## 钦定古今图书集成/明伦汇编/氏族典/第170卷 > 颜衎

按《宋史颜衎传》，“衎字祖德，兖州曲阜人。自言兖国公
四十五世孙。少苦学，治《左氏春秋》。梁龙德中擢第，解
褐授北海主簿，以治行闻。再调临济令。后唐天成中，
为邹平令。符习初镇太平，表为观察推官。长兴初，召
拜太常博士，习力奏留之。习致仕，衎东归养亲。未几，
房知温镇青州，复辟置幕下。晋祖入洛，知温恃兵力”
偃蹇，衎劝其入贡，知温以善终，衎之力也。知温诸子
不慧，衎劝令以家财十万馀上进，晋祖嘉之，归功于
衎，拜殿中侍御史。俄迁都官员外郎，充东都留守判
官，改河阳三城节度副使、检校左庶子，知州事。居半
岁，得家问。父在青州有风痹疾，衎不奏，弃官去，侍疾，
不复有仕宦意。岁馀，父疾不能起，衎亲自掬矢，未尝
少倦。晋祖闻之，召为工部郎中、枢密直学士。俄废枢
密院，以本官奉朝请。逾年，上表请还侍养，授青州行
营司马。丁父忧，哀毁甚。俄召为驾剖郎中、盐铁判官，
以母老恳辞，有诏止守本官。未几，复出为天平军节
度副使。开运末，授左谏议大夫、权判河南府。召拜御
史中丞，执宪颇有风采，复抗表求侍养，改户部侍郎。
衎又坚乞罢免，诏书褒许，即与其母东归汉。乾祐末，
丁忧，服除，诏郓州高行周津遣赴阙，衎辞以足疾，不
至。周广顺初，起为尚书右丞，俄充端明殿学士。太祖征兖州，驻城下，遣衎往曲阜祠文宣王庙。城平，以衎
权知州事。归朝，权知开封。时王峻持权，衎为峻所引
用。会峻败，衎罢职，守兵部侍郎。显德初，上表求解官，
授工部尚书致仕。建隆三年春，卒于家，年七十四。衎
守章句，无文藻，然谅直孝弟，为时所推。